PATVIRTINTA

Lietuvos Respublikos švietimo, mokslo

ir sporto ministro 2019 m. vasario 19 d.

įsakymu Nr. V-153

**2019 METŲ KVIETIMAS TEIKTI PARAIŠKAS SPORTO RĖMIMO FONDO LĖŠOMS GAUTI SPORTO PROJEKTŲ, SKIRTŲ ESAMŲ SPORTO BAZIŲ PLĖTRAI, PRIEŽIŪRAI IR REMONTUI, ĮGYVENDINIMUI**

Sporto rėmimo fondas (toliau – Fondas) skelbia sporto projektų, skirtų esamų sporto bazių plėtrai, priežiūrai ir remontui, finansavimo konkursą.

1. **Konkurso tikslas** - atrinkti ir finansuoti projektus, gerinančius sąlygas ugdyti fiziškai aktyvią visuomenę remontuojant, atnaujinant (modernizuojant) ir (arba) rekonstruojant esamų sporto bazių infrastruktūrą.

 2. Šiuo konkursu paskirstoma Fondo lėšų suma – 1 318 000 eurų.

 3. Teikiami projektai turi prisidėti prie sporto bazių prieinamumo didinimo, sąlygų įvairaus amžiaus ir poreikių asmenų fiziniam aktyvumui gerinimo ir organizuotai sportuojančių asmenų skaičiaus didėjimo.

 4. Organizuojant konkursą Sporto rėmimo fondo 2019 metų lėšoms paskirstyti prioritetas teikiamas sporto projektams, kuriais:

4.1. **Skatinama neįgaliųjų sporto plėtra.**

 Teikiamu sporto projektu siekiama sudaryti arba pagerinti sąlygas suremontuotoje, atnaujintoje (modernizuotoje) ir (arba) rekonstruotoje sporto bazėje fizinio aktyvumo veiklose dalyvauti neįgaliesiems:

* sporto projektu siekiama pritaikyti sporto bazę specialiesiems neįgaliųjų poreikiams sudarant galimybes judėjimo ar kitą negalią turintiems asmenims savarankiškai patekti, judėti sporto bazėje bei dalyvauti fizinio aktyvumo veiklose ir (arba);
* sporto projektu planuojama remontuoti, atnaujinti (modernizuoti) ir (arba) rekonstruoti sporto bazės patalpas, kuriose organizuojami neįgaliesiems skirti fizinio aktyvumo užsiėmimai.

 Finansavimo prioritetas teikiamas, kai paraiškoje neįgalieji nurodomi kaip tikslinė grupė ir numatomas sporto bazės prieinamumo (laiko, kainos ir (arba) fizinio aktyvumo užsiėmimų pasiūlos prasme) šiai tikslinei grupei didinimas, organizuojant nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos.

 Įgyvendinant projektą ketinami pasiekti prioriteto rodikliai:

* Sporto bazių, pritaikytų neįgaliesiems, skaičius. Sporto bazė bus laikoma pritaikyta, jei pritaikyta nemažiau kaip viena patalpa fizinio aktyvumo užsiėmimams, tualetas, dušas ir galimybė savarankiškai patekti ir judėti šiose patalpose neįgaliojo vėžimėliu;
* Sportuojančių ir besimankštinančių sporto bazėje neįgaliųjų skaičiaus padidėjimas (paraiškoje nurodomas šiuo metu sportuojančių neįgaliųjų sporto bazėje skaičius ir planuojamas pasiekti ir išlaikyti skaičius per ne trumpesnį nei 3 metų laikotarpį po projekto įgyvendinimo laikotarpio pabaigos).

10 % kvietimo lėšų sumos prioriteto tvarka skiriamos finansuoti paraiškoms atitinkančioms šį prioritetą.

4.2. **Gyvenamosios vietovės bendruomenės asmenys įtraukiami į sporto projektų veiklas.**

Paraiškoje vietos bendruomenė nurodoma, kaip tikslinė grupė, pagrindžiamas fizinio aktyvumo veiklų, skirtų vietos bendruomenės nariams, poreikis. Paraiškoje numatyta sporto bazės prieinamumo (laiko, kainos ir (arba) fizinio aktyvumo užsiėmimų pasiūlos prasme) tikslinei grupei didinimas vykdant nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos.

 Įgyvendinant projektą ketinami pasiekti prioriteto rodiklis ‒ sporto bazės prieinamumo gyvenamosios vietovės bendruomenės asmenims padidėjimas:

* Didinant sporto bazės prieinamumo bendruomenės nariams trukmę (nurodoma esama sporto bazės prieinamumo bendruomenės nariams trukmė per savaitę ir planuojama prieinamumo trukmė per savaitę per ne trumpesnį nei 3 metų laikotarpį po projekto įgyvendinimo laikotarpio pabaigos);
* Taikant lengvatas fizinio aktyvumo užsiėmimuose dalyvauti gyvenamosios vietovės bendruomenės nariams (jei planuojama, nurodomos, kokios lengvatos planuojamos pradėti taikyti gyvenamosios vietovės bendruomenės nariams per ne ilgesnį nei 3 metų laikotarpį po projekto įgyvendinimo pabaigos).

4.3. **Skatinamas vaikų ir jaunimo fizinis aktyvumas.**

Paraiškoje vaikai ir jaunimas nurodomi, kaip tikslinė grupė, pagrindžiamas fizinio aktyvumo veiklų, skirtų vaikams ir jaunimui, poreikis. Paraiškoje numatytas sporto bazės prieinamumas (laiko, kainos ir (arba) fizinio aktyvumo užsiėmimų pasiūlos prasme) tikslinei grupei vykdyti nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos.

 Įgyvendinant projektą ketinami pasiekti prioriteto rodikliai:

* Sporto bazėje sportuojančių ir besimankštinančių vaikų ir jaunimo iki 29 metų skaičiaus padidėjimas (nurodomas šiuo metu sportuojančių vaikų ir jaunimo sporto bazėje skaičius ir planuojamas pasiekti skaičius per neilgesnį nei 3 metų laikotarpį po projekto įgyvendinimo laikotarpio pabaigos);
* Sporto bazėje nuolatinio pobūdžio fizinio aktyvumo užsiėmimų organizuojamų vaikams ir (ar) jaunimui iki 29 metų skaičiaus per savaitę padidėjimas (nurodomas šiuo metu organizuojamų fizinio aktyvumo užsiėmimų vaikams ir jaunimui (iki 29 metų) skaičius per savaitę ir planuojamas pasiekti skaičius per ne ilgesnį, kaip 3 metų laikotarpį po projekto įgyvendinimo laikotarpio pabaigos).

4.4. **Asmenys skatinami reguliariai sportuoti.**

 Sporto bazės prieinamumas (laiko, kainos ir fizinio aktyvumo užsiėmimų pasiūlos prasme) skatintų tikslinę grupę reguliariai (2-4 kartus per savaitę) dalyvauti fizinio aktyvumo pratybose.

 Įgyvendinant projektą ketinami pasiekti prioriteto rodikliai:

* Reguliariai (2-4 kartus per savaitę) sporto bazėje sportuojančių ir besimankštinančių asmenų skaičiaus padidėjimas (nurodomas šiuo metu sportuojančių asmenų sporto bazėje skaičius ir planuojamas pasiekti skaičius per ne ilgesnį kaip 3 metų laikotarpį po projekto įgyvendinimo laikotarpio pabaigos);
* Reguliariai (2-4 kartus per savaitę) sporto bazėje sportuojančių ir besimankštinančių moterų ir merginų skaičiaus padidėjimas (nurodomas šiuo metu sporto bazėje sportuojančių moterų ir merginų skaičius ir planuojamas pasiekti skaičius per ne ilgesnį kaip 3 metų laikotarpį po projekto įgyvendinimo laikotarpio pabaigos);

5. **Reikalavimai pareiškėjams ir partneriams.**

* Sporto projekto paraišką gali teikti juridinis asmuo. Pareiškėjas gali pateikti paraišką individualiai arba su partneriu (-iais). Ketinama remontuoti, atnaujinti (modernizuoti) ir (arba) rekonstruoti sporto bazė pareiškėjui priklauso nuosavybės teise arba yra perduota valdyti panaudos, ar patikėjimo, ar nuomos pagrindais ne trumpesniam laikotarpiui kaip 3 metai po projekto įgyvendinimo laikotarpio pabaigos.
* Paraišką, kai sporto projektą ketina įgyvendinti daugiau nei vienas juridinis asmuo, turi teisę teikti tik vienas juridinis asmuo, kitus juridinius asmenis paraiškoje nurodant kaip sporto projekto partnerius.
* Vienas pareiškėjas gali teikti tik vieną paraišką tai pačiai finansuojamos veiklos sričiai. Tas pats pareiškėjas negali teikti paraiškų kaip jungtinės veiklos grupės narys ar kitu teisiniu pagrindu veikiantis sporto projekto partneris. Pareiškėjui pateikus daugiau kaip vieną paraišką, visos pareiškėjo pateiktos paraiškos nevertinamos (nebent pareiškėjas pateikdamas paraišką raštu atsisako anksčiau pateiktos paraiškos).
* Pareiškėjas turi atitikti Sporto rėmimo fondo lėšomis finansuojamų sporto projektų finansavimo tvarkos apraše, patvirtintame Lietuvos Respublikos Vyriausybės 2019 m. sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ (toliau – Aprašas), bei Sporto rėmimo fondo lėšomis finansuojamų sporto projektų, skirtų esamų sporto bazių plėtrai, priežiūrai ir remontui, finansavimo ir administravimo taisyklėse, patvirtintose Lietuvos Respublikos švietimo, mokslo ir sporto ministro 2019 m. vasario 14 d. įsakymu Nr. V- 123 „Dėl Lietuvos Respublikos Vyriausybės 2019 m. sausio 23 d. nutarimo Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ įgyvendinimo“ (toliau – Taisyklės).
* Pareiškėjas turi būti tiesiogiai atsakingas už projekto, kuriam įgyvendinti prašoma paramos, įgyvendinimą ir valdymą.
* Pareiškėjas įsipareigoja naudoti įsigytą, remontuotą, atnaujintą (modernizuotą) ir (ar) rekonstruotą turtą sporto projekto tikslais projekto įgyvendinimo laikotarpiu ir ne trumpiau nei 3 metus po projekto įgyvendinimo pabaigos.
* Projekto vykdytojas ir (ar) partneris (-iai) turi užtikrinti projekto tinkamų finansuoti išlaidų dalies, kurios nepadengia finansavimo lėšos, ir projekto netinkamų finansuoti išlaidų finansavimą iš nuosavų ar kitų šaltinių lėšų.
* Pareiškėjas turi turėti reikiamų administracinių gebėjimų ir pajėgumų, užtikrinančių projekto įgyvendinimą bei gebėjimą efektyviai naudotis projekto rezultatais įgyvendinus projektą;
* Pareiškėjas, teikdamas paraišką, sutinka, kad su paraiška susijusi informacija būtų skelbiama atsakingos institucijos interneto svetainėje: pareiškėjas, projekto pavadinimas, projekto turinio santrauka, prašoma lėšų suma, turinio vertinimas, sprendimas dėl lėšų skyrimo (neskyrimo) ir šių sprendimų motyvai, informacija apie projekto įgyvendinimo rezultatus, lėšų mokėjimo sustabdymą ar nutraukimą.

 6. **Fondo lėšos negali būti skiriamos, jeigu pareiškėjas arba partneris:**

* yra sustabdęs ar apribojęs savo veiklą ir veiklos sustabdymas ar apribojimas neleistų įgyvendinti pateikto projekto;
* nėra teisės aktų nustatyta tvarka įvykdęs įsipareigojimų, susijusių su mokesčių mokėjimu (išskyrus atvejus, kai mokesčių administratoriaus sprendimu mokestinės nepriemokos mokėjimas yra atidėtas arba išdėstytas ir šio sprendimo pagrindu sudaryta pareiškėjo ir mokesčių administratoriaus mokestinės paskolos sutartis);
* paraiškoje arba papildomuose dokumentuose pateikė tikrovės neatitinkančius duomenis arba pateikė suklastotus dokumentus;
* neatsiskaitęs už ankstesniais metais iš Fondo gautų lėšų panaudojimą sutartyje ir Taisyklėse numatyta tvarka arba gautas Fondo lėšas panaudojo ne pagal tikslinę paskirtį;
* turintis teisę juridinio asmens vardu sudaryti sandorį, ar buhalteris (buhalteriai) ar kitas (kiti) asmuo (asmenys), turintis (turintys) teisę surašyti ir pasirašyti pareiškėjo apskaitos dokumentus, turi neišnykusį ar nepanaikintą teistumą už sunkius ar labai sunkius nusikaltimus arba nusikaltimus nuosavybei, turtinėms teisėms ir turtiniams interesams, ekonomikai ir verslo tvarkai arba finansų sistemai;
* taip pat jei, pareiškėjo arba partnerio atžvilgiu pradėtos bankroto, reorganizavimo, pertvarkymo ar likvidavimo procedūros ir (arba) jo atžvilgiu taikomas turto areštas ir išieškojimas galėtų būti nukreiptas į projektui skirtas Fondo lėšas.

7. **Reikalavimai paraiškoms:**

* Projekto įgyvendinimo laikotarpis ne ilgesnis nei 4 metai.
* Projekto įgyvendinimo laikotarpio pradžia negali būti ankstesnė nei paraiškų pateikimo termino pabaiga. Rekomenduojama projekto įgyvendinimo laikotarpio pradžią paraiškoje numatyti ne ankstesnę kaip 4 mėnesiai nuo paraiškų pateikimo termino pabaigos.
* Ketinama remontuoti, atnaujinti (modernizuoti) ir (arba)\_rekonstruoti sporto bazė yra Lietuvos Respublikos teritorijoje.
* Projektas turi būti finansiniu ir instituciniu požiūriu tęstinis (turi būti pagrįstas projekto pasiekimų panaudojimas ne trumpiau kaip tris metus pasibaigus projekto įgyvendinimo terminui (turi būti pateikta informacija, kaip, iš kokių lėšų projekto vykdytojas ir (arba) partneris (-iai) užtikrins projekto rezultatų tęstinį naudojimą);
* Projektas turi būti orientuotas į visuomenės fizinio aktyvumo didinimą.

8. **Projekto finansavimo sumos ir intensyvumas.**

Didžiausias galimas finansavimo intensyvumas yra 93 procentai nuo visos projekto tinkamų finansuoti išlaidų sumos. Sporto projekto vykdytojas turi prisidėti prie sporto projekto nuosavomis ar partnerių lėšomis (toliau nuosavos lėšos) ne mažiau kaip 7 procentais nuo sporto projekto sąmatos. Patvirtinus paraišką, visos išlaidos apmokamos vienodu intensyvumu (paraiškos vertinimo metu nustatytu nuosavų ir Fondo lėšų santykiu).

Minimali sporto projekto finansavimo suma 5 000 Eur. Maksimali projekto finansavimo suma 450 000 Eur.

9. **Fondo lėšos gali būti skiriamos ir naudojamos:**

 9.1. Projekto veiklų vykdymo išlaidoms:

* statybos darbams (išskyrus naujos infrastruktūros (objektų (-o) komplekso arba jo nedalomos dalies) statybai);
* inžinerinėms veikloms (techninio projekto parengimas, techninio projekto ekspertizė, techninė priežiūra, projekto vykdymo techninei priežiūra, kt. inžinerinės paslaugos ir (ar) veiklos). Paraiškos teikimo metu projekto vykdytojas turi įrodyti, kad šios išlaidos yra būtinos projekto įgyvendinimui pagal Lietuvos Respublikos statybą, rekonstrukciją ar remontą reglamentuojančius teisės aktus. Jei šių paslaugų išlaidos yra būtinos, jos bus deklaruojamos ir apmokamos supaprastintai Taisyklių VII skyriuje nustatyta tvarka (mokėjimo prašyme deklaruojant statybos darbų išlaidas, inžinerinių veiklų išlaidoms apskaičiuoti bus taikoma nustatyta (8 arba 10 proc.) fiksuotojo dydžio norma nuo statybos darbų sumos). Jei inžinerinės veiklos yra būtinos, ir darbų vertė yra iki 145.000 eurų, taikomas 10 proc., o jei darbų vertė yra 145.000 eurų ir daugiau – taikomas 8 proc. fiksuotojo dydžio norma;
* įrangai būtina modernizuojamos sporto bazės funkcionavimui (pavyzdžiui, krepšinio stovai su lankais krepšinio salės remonto darbams, futbolo vartai futbolo aikštės atnaujinimo darbams, tribūnos aikštynui ir pan.);
* su projekto viešinimu susijusioms išlaidoms;
* kitoms projekto tikslams pasiekti reikalingoms išlaidoms (išskyrus Aprašo 59 punkte nurodytas išlaidas);

 9.2. Projekto administravimo išlaidoms, kurias sudaro:

* projektą administruojančių darbuotojų (projekto vadovo, projekto koordinatoriaus, projekto finansininko ir pan.) darbo užmokestis ir su darbo užmokesčiu susijusios išlaidos arba projekto administravimo paslaugų išlaidos (toliau – tiesioginės projekto administravimo išlaidos);
* kitos su projekto administravimu susijusios išlaidos (toliau – netiesioginės išlaidos), tokios kaip biuro patalpų, transporto nuomos ir išlaikymo, trumpalaikio materialiojo turto įsigijimo ar nuomos, ryšių, finansinių paslaugų (sąskaitų aptarnavimo ir kitų banko operacijų, išskyrus valiutos keitimo), komandiruočių išlaidos ir panašiai, jeigu jos yra susijusios su projekto veiklomis ir yra būtinos projektui įgyvendinti;
* Projekto administravimo išlaidoms, apmokamoms Fondo lėšomis, gali būti numatyta ne daugiau kaip 15 procentų sporto projektui prašomų skirti Fondo lėšų.
* Paraiškos teikimo metu pareiškėjus turi pagrįsti tiesiogines administravimo išlaidas (darbo užmokestį ir su juo susijusias išlaidas ir (arba) projekto administravimo paslaugų pirkimo išlaidas). Jei projekto administravimui yra numatomos darbo užmokesčio ir su juo susijusios išlaidos, ir jei projekto vykdytojas numato, kad patirs ir netiesiogines išlaidas, pastarosios yra apskaičiuojamos taikant 15 procentų fiksuotojo dydžio normą nuo tiesioginių administravimo išlaidų. Jei projektui administruoti bus perkamos administravimo paslaugos, netiesioginės išlaidos negali būti taikomos.
* Projekto administravimo išlaidos bus apmokamos supaprastintai Taisyklių VII skyriuje nustatyta tvarka: pagrįstos tiesioginės projekto administravimo išlaidos ir apskaičiuotos netiesioginės išlaidos bus sudedamos (kai taikoma), ir pagal formulę projekto administravimo išlaidoms numatyta suma / projekto veiklų vykdymo išlaidoms numatyta suma, apskaičiuojama fiksuotojo dydžio norma, kuri numatoma sutartyje ir, deklaruojant veiklų vykdymo išlaidas, bus taikoma apskaičiuoti ir apmokėti projekto administravimo išlaidas.

 9.3. Nenumatytoms išlaidoms, apmokamoms Fondo lėšomis, kurioms gali būti skirta ne daugiau kaip 5 procentai Fondo lėšų sumos, skirtos projektui įgyvendinti.

10. **Fondo lėšos negali būti skiriamos ir naudojamos:**

* sporto inventoriui įsigyti;
* baudoms, delspinigiams, finansinėms nuobaudoms, bylinėjimosi išlaidoms, paskolų palūkanoms ir skolų padengimo išlaidoms apmokėti;
* Lietuvos Respublikos teisės aktų nustatyta tvarka susigrąžinamam arba atskaitomam pridėtinės vertės mokesčiui (PVM) apmokėti;
* iš kitų finansavimo šaltinių apmokėtoms išlaidoms kompensuoti;
* sporto projektų veikloms, kurios yra bendrojo ugdymo, profesinio mokymo ar aukštojo mokslo studijų programų dalis;
* materialaus ir nematerialaus turto, nesusijusiam su projektu, įsigijimui. Fondo lėšos negali būti skiriamos ir naudojamos nekilnojamo turto įsigijimui ir (ar) nuomai;
* projekto vykdytojų veiklos plėtrai ar jų kasdienei veiklai (pavyzdžiui, biuro nuomai ar komunalinėms paslaugoms), išskyrus, kai tokios išlaidos yra susijusios su projekto veiklų išlaidomis ir yra būtinos projektui įgyvendinti;
* naujos infrastruktūros (objektų (-o) komplekso arba jo nedalomos dalies) statybai;
* narystės asociacijose ir kitose organizacijose mokesčiams apmokėti.

11. **Projektų vertinimo kriterijai ir jų balai.**

 Sporto projektų paraiškų atranką sudaro:

* paraiškų administracinės atitikties tinkamumo vertinimas pagal šio kvietimo 1 priedą;
* paraiškų, atitikusių administracinės atitikties tinkamumo vertinimo kriterijus, turinio bei išlaidų pagrįstumo vertinimas pagal šio kvietimo 2 priedą.

 Projektai vertinami vadovaujantis Aprašu, Taisyklėmis, šiame kvietime patvirtintais prioritetais, bendraisiais ir specialiaisiais projektų vertinimo kriterijais.

 Jei paraiška nesurenka 50 ir daugiau balų (iš 100 galimų) arba bent vieno minimalaus pereinamojo balo nustatyto kiekvienai vertinimo kriterijų grupei, paraiška atmetama.

12. **Paraiškų pateikimo būdas.**

 Paraiškos pildomos ir teikiamos elektronine forma internete, kurią galite rasti adresu [www.cpva.lt](http://www.cpva.lt) .

 Prie paraiškos pridedamų priedų sąrašas pateikiamas Taisyklių priede pateiktos paraiškos formos 8 dalyje.

13**. Paraiškų pateikimo terminas.**

 Projektų paraiškos su priedais priimamos iki 2019 m. balandžio 1 d. 24:00 val. Lietuvos laiku.

14. **Papildoma informacija.**

Pareiškėjams rekomenduojama susipažinti su šiais dokumentais:

* Lietuvos Respublikos sporto įstatymas <https://www.e-tar.lt/portal/legalAct.html?documentId=a55037d0dcd611e89a31865acf012092>;
* Sporto rėmimo fondo lėšomis finansuojamų sporto projektų finansavimo tvarkos aprašas, patvirtintas Lietuvos Respublikos Vyriausybės 2019 m. sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ <https://www.e-tar.lt/portal/lt/legalAct/8ca43f20254b11e9bf1ef395f41d6fbc>;
* 2019 metais Sporto rėmimo fondo lėšomis finansuojamų sporto projektų finansavimo ir administravimo taisyklės <https://www.e-tar.lt/portal/lt/legalAct/882d0500306611e9b66f85227a03f7a3>;
* 2011‒2020 metų valstybinė sporto plėtros strategija, patvirtinta Lietuvos Respublikos Seimo 2011 m. kovo 24 d. nutarimu Nr. XI-1296 „Dėl 2011-2020 metų valstybinės sporto plėtros strategijos patvirtinimo“.

 Paraiškų teikimo klausimais konsultuoja:

VšĮ Centrinė projektų valdymo agentūros Tarptautinių programų valdymo departamento Lietuvos ir daugiašalių programų skyriaus projektų vadovė Agnė Kiaušienė tel. 852512727 ir el. p. a.kiausiene@cpva.lt .

 Ne vėliau kaip likus 10 darbo dienų iki paraiškų teikimo termino pabaigos bus organizuojamas seminaras/mokymai galimiems pareiškėjams.

\_\_\_\_\_\_\_\_\_\_\_\_\_\_\_\_\_\_\_\_\_